cyanic-selkie/wikianc huggingface dataset:
জেরেমি বেন্থাম
জীবন
১৮২৩ সালে তিনি জেমস মিলের সঙ্গে ওয়েস্টমিন্সটার রিভিউ নামের একটি পাক্ষিক ম্যাগাজিন বের করেন, এই ম্যাগাজিনটি "দার্শনিক উগ্র"দের জন্য বের করা হয়, এই দার্শনিক উগ্ররা ছিলেন বেন্থামের ছাত্রগণ যাদেরকে তিনি সমাজ পরিবর্তনের কাজে নিয়োজিত করতেন। দার্শনিক উগ্রদের মধ্যে একজন ছিলেন জন বৌরিং, যাকে বেন্থাম পছন্দ করতেন, তাদের সম্পর্ককে তিনি পিতা-পুত্রের মত আখ্যা দেন, তিনি বৌরিংকে ওয়েস্টমিন্সটার রিভিউের রাজনৈতিক বিষয়ক সম্পাদক নিযুক্ত করেন এবং এর সাথে তার নিজের সাহিত্যিক প্রধান নিয়োগ দেন। আরেকজন এরকম ছিলেন এডউইন চ্যাডউইক যিনি পরিচ্ছন্নতা, পয়ঃনিষ্কাশন এবং পুলিশ সেবার বিষয় নিয়ে লিখতেন এবং 'পুওর ল এ্যামেন্ডমেন্ট' এর একজন মুখ্য অবদানকারী, বেন্থাম ইনাকে তার সচিব নিয়োগ দেন এবং আরো অনেক দায়িত্ব দেন।
তার জীবন সম্পর্কে কিছুটা ধারণা পাওয়া যায় মাইকেল সেন্ট জন প্যাকের জন স্টুয়ার্ট মিলের জীবনকাহিনীতেঃ "জেরেমি যখন তরুণ ছিলেন তখন তিনি 'বোউড হাউস' ভবনে যেতেন যেখানে তার পৃষ্ঠপোষক লর্ড ল্যান্সডাউন থাকতেন, ঐ বাড়ীটির নারীদের সঙ্গে ব্যর্থ সখ্যতা চলত জেরেমির, তিনি নারীদের সঙ্গে দাবা খেলতেন এবং তাদের তোষামোদ করতেন, অথবা বাদ্যযন্ত্র বাজানো শিখাতেন। আশি বছর বয়সে বেন্থাম এগুলো মনে করা শুরু করেন যে একজন নারী তাকে ফুল উপহার দিয়েছিলো। তার জীবনের শেষের দিকে এই বোউড হাউসের কথা মনে উঠলে তিনি অশ্রুসজল হয়ে উঠতেন এবং তিনি বলতেন তিনি অতীতে যেতে চাননা, সামনে এগুতে চান।"
ফিলিপ লুকাস এবং এ্যানি শিরান তার জীবন নিয়ে একটি মনস্তাত্ত্বিক গ্রন্থ বের করেছিলেন যেখানে তারা দাবী করেন যে জেরেমির 'এ্যাসপার্জার্স সিনড্রোম' নামক রোগ ছিলো।
বেন্থাম একজন নাস্তিক ছিলেন।
কুড়া
কুড়া (Haliaeetus leucoryphus), কুড়ল, কুড়োল বা কোঁড়ল অ্যাক্সিপিট্রিডি (Accipitridae) গোত্র বা পরিবারের অন্তর্গত একটি বৃহদাকায় ঈগল। এর ইংরেজি নাম Pallas's Fish Eagle, Pallas's Sea-eagle, Band-Tailed Fish-eagle, বা Ring-tailed Fishing Eagle। সে হিসেবে অনেক সময় এ প্রজাতিটিকে পলাশ মেছো ঈগল, পালাসি কুড়া ঈগল বা নির্ভেজাল প্যালাসেস ফিশ ঈগল নামে অভিহিত করা হয়। বাংলাদেশে স্থানভেদে একে ব-ওল, কুররা ও কুরর নামেও ডাকা হয়। এর দ্বিপদ নাম Haliaeetus leucoryphus এর অর্থ হচ্ছে শ্বেতমস্তক সামুদ্রিক ঈগল। Haliaeetus একটি লাতিন শব্দ যার অর্থ সমুদ্র-ঈগল, অন্যদিকে leucoryphus প্রাচীন গ্রীক ভাষা থেকে উদ্ভূত যার অর্থ শ্বেত-মস্তক (leukos, "শ্বেত"+ corypha, "মস্তক") ।
বিশাল এলাকা জুড়ে কুড়ার আবাস হলেও এদের সংখ্যা বেশ কম এবং দিন দিন সংখ্যা কমেই যাচ্ছে। সারা দুনিয়ায় ২৫০০ থেকে ৯৯৯৯টি কুড়া প্রায় ৫২ লক্ষ ৭০ হাজার বর্গকিলোমিটার এলাকা জুড়ে রয়েছে। বাংলাদেশে ৫০ থেকে ১০০টি কুড়া রয়েছে। আন্তর্জাতিকভাবে কুড়া সংকটাপন্ন প্রজাতি (Vulnerable) কিন্তু বাংলাদেশে মহাবিপন্ন প্রজাতি (Critically Endangered)।
বিস্তৃতি
ভারত, বাংলাদেশ, পাকিস্তান, মিয়ানমার, ভুটান, আফগানিস্তান, চীন, রাশিয়া, কাজাখস্তান, তুর্কমেনিস্তান, তাজিকিস্তান, উজবেকিস্তান ও মঙ্গোলিয়া কুড়া ঈগলের মূল বাসস্থান। নেপালে এরা শীতের পরিযায়ী হয়ে আসে, কিন্তু প্রজনন করে না। তুর্কমেনিস্তান, তাজিকিস্তান ও উজবেকিস্তানেও এরা প্রজনন করে না, তবে স্থায়ী। সমগ্র উপমহাদেশ, চীন, মঙ্গোলিয়া আর সম্ভবত রাশিয়া এদের মূল প্রজননস্থল। বাংলাদেশে টাঙ্গুয়ার হাওর কুড়া ঈগলের মূল বিচরণক্ষেত্র। সুন্দরবন ও উপকূল অঞ্চলেও এদের দেখা যায়, তবে সংখ্যায় কম।
প্রজনন
সাধারণত জলাশয়ের পাশে মাটি থেকে ৩-৪ মিটার উপরে বা বড় গাছে মস্তবড় একটা বাসা বানায় মরা আর কাঁচা ডাল দিয়ে। সর্বশেষ বাসার উপরে কাঁচা পাতার একটা প্রলেপ দেয়। এক জোড়া কুড়া একই বাসা বছরের পর বছর ব্যবহার করে। অনেক সময় বাসার ভারে গাছের ডাল ভেঙ্গে পড়ে। তখন এরা পাশের গাছে অথবা দূরে কোথাও চলে যায়। বাসায় ২-৪টি সাদাটে ডিম পাড়ে। ডিম ফুটে বাচ্চা হতে লাগে এক মাসের কিছু বেশি। স্ত্রী ও পুরুষ কুড়া সর্বোচ্চ ৪৫ দিন বাচ্চা দেখা শোনা করে। সদ্য শিকার করা খাবার এনে তা ছিঁড়ে ছোট টুকরা করে তা বাচ্চাদের খাওয়ায়। বাচ্চা কিছুটা শক্তিশালী হবার সাথে সাথে মা-বাবার সাথে সুদূরের উদ্দ্যেশ্যে পাড়ি জমায়।
আচরণ
এরা অনিয়মিত পরিযায়ী প্রজাতির। প্রধানত মিঠাপানির জলাশয়কে কেন্দ্র করে এদের বিচরণ। এরা ক্রুরর-ক্ররর-ক্রররল স্বরে ডাকে। রাতের প্রহরে প্রহরেও ডাক শোনা যায়। বৃত্তের মত চক্কর দিয়ে শিকার খোঁজে। কুড়া অত্যন্ত দক্ষ শিকারি। গাছের উঁচু ডাল থেকে শিকারকে তীক্ষ্ণ চোখে পর্যবেক্ষণ করে। তারপর ছোঁ মেরে ঝাঁপিয়ে পড়ে মাছ বা হাওরে বিচরণকারী জলজ হাঁসের উপর। কুড়া দিনে অন্তত দু'টি হাঁস শিকার করে। শীতের শুরুতে এরা বাসা বাঁধতে শুরু করে।
অস্তিত্বের সংকট
দিন দিন কুড়ার বিচরণস্থলে মাছের সংখ্যা কমছে। বিশেষ করে এই ঈগলটি যে ধরনের মাছ খায় তার পরিমাণ কমছে। আর বাসা বানাবার জায়গাও দিন দিন কমে আসছে। খাবার ও আবাসস্থল ধ্বংসের পাশাপাশি পানি দূষণও বাড়ছে অধিকহারে। কচুরিপানার বিস্তারের ফলে এদের স্বাভাবিক শিকারপদ্ধতিও ব্যাপকহারে ব্যাহত হচ্ছে।
মাক্সিমিলিয়ানো মেজা
মাক্সিমিলিয়ানো এদুয়ার্দো মেজা (জন্ম: ১৫ জানুয়ারি ১৯৯২) হলেন একজন আর্জেন্টিনীয় পেশাদার ফুটবলার, যিনি আর্জেন্টিনীয় ক্লাব ইন্দেপেন্দিয়েন্তে এবং আর্জেন্টিনা জাতীয় দলের হয়ে একজন মধ্যমাঠের খেলোয়াড় হিসেবে খেলেন।
ক্লাব
মেজা আর্জেন্টিনীয় ক্লাব হিমনাসিয়া ই এসগ্রিমার যুব পর্যায়ের হয়ে খেলার মাধ্যমে তিনি ফুটবল জগতে পদার্পণ করেন। পরবর্তীতে ২০১২ সালে, প্রথমবারের মতো তিনি হিমনাসিয়া ই এসগ্রিমার জ্যেষ্ঠ দলে ডাক পান এবং পরবর্তীতে একই বছরের ১০ই ডিসেম্বর তারিখে, প্রিমেরা বি নাসিওনালে দেপোর্তিভো মের্লোর বিরুদ্ধে খেলার মাধ্যমে তিনি ক্লাবটির হয়ে অভিষেক করেন। তিনি ২০১২–১৩ মৌসুমে প্রিমেরা বি নাসিওনালে ১৪টি লীগ ম্যাচ খেলেছিলেন, যেখানে হিমনাসিয়া ই এসগ্রিমা উচ্চস্তরের লীগে উন্নীত হয়। এর পরবর্তী মৌসুমে, তিনি ক্লাবের একজন নিয়মিত খেলোয়াড়ে পরিণত হন। তিনি উক্ত মৌসুমে ৩৬টি ম্যাচ খেলেছেন যেখানে তিনি ৫টি গোল করেন; এটি ছিল তার করা প্রথম ৫ গোল। এর পরবর্তী ৩ মৌসুমে তিনি ৫৩টি ম্যাচ খেলেছেন যেখানে তিনি ৭টি গোল করেন।
২০১৬ সালের ১৮ই সেপ্টেম্বর তারিখে, হিমনাসিয়া ই এসগ্রিমার হয়ে ১০০টি লীগ ম্যাচ খেলার এক সপ্তাহ পর, তিনি হিমনাসিয়া ই এসগ্রিমা ছেড়ে আর্জেন্টাইন প্রিমেরা দিভিসিওনের ক্লাব ইন্দেপেন্দিয়েন্তে যোগদান করেন। তিনি.২০১৬ সালের ২২ সেপ্টেম্বর তারিখে, ২০১৬ কোপা সুদামেরিকানার ১৬ পর্বের রাউন্ডে ব্রাজিলীয় ক্লাব চাপেসয়েন্সের বিরুদ্ধে খেলার মাধ্যমে ইন্দেপেন্দিয়েন্তের হয়ে অভিষেক করেন। ২০১৭–১৮ মৌসুমে, মেজা ৯টি ম্যাচ খেলেন এবং ৩টি গোল করেন। উক্ত মৌসুমে তিনি ইন্দেপেন্দিয়েন্তেকে ২০১৭ কোপা সুদামেরিকানা শিরোপা জয়লাভ করতে সহায়তা করেছেন।
আন্তর্জাতিক
২০১৮ সালের মার্চ মাসে, স্পেন এবং ইতালির বিরুদ্ধে দুটি প্রীতি ম্যাচের জন্য আর্জেন্টিনা জাতীয় দলে ডাক পান। তিনি ২০১৮ সালের ২৭শে মার্চ তারিখে, স্পেনের বিরুদ্ধে খেলার মাধ্যমে আন্তর্জাতিক পর্যায়ে অভিষেক করেন। উক্ত খেলাটি ওয়ান্দা মেত্রোপলিতানোয় অনুষ্ঠিত হয়, যেখানে আর্জেন্টিনা স্পেনের কাছে ৬–১ গোলে হেরে যায়; তিনি উক্ত ম্যাচে ৯০ মিনিট খেলেছিলেন। ২০১৮ সালের ২১শে মে তারিখে, মেজা রাশিয়ায় অনুষ্ঠিত ২০১৮ ফিফা বিশ্বকাপের জন্য ঘোষিত আর্জেন্টিনা দলে স্থান পান।
পণ্ডিতবিহার
ইতিহাস ও বিলুপ্তি
পণ্ডিতবিহারের অধ্যক্ষ ছিলেন পটিয়ার চক্রশালা নিবাসী ব্রাহ্মণসন্তান তিলপাদ। "তিলপাদ" নামের উৎপত্তি সম্পর্কে জানা যায় যে, তার হিন্দু জীবনের যোগসাধন সঙ্গিনী তিল পিষে জীবন ধারণ করতেন বলে তিনি তিলপাদ নাম গ্রহণ করেছিলেন। পরবর্তীকালে তিনি তান্ত্রিক বৌদ্ধধর্ম গ্রহণ করার পর প্রজ্ঞাভদ্র নাম গ্রহণ করেন এবং পণ্ডিতবিহারের অধ্যক্ষ পদে নিযুক্ত হন। মগধের প্রধান আচার্য নরতোপা পণ্ডিতবিহারে প্রজ্ঞাভদ্রের নিকট দীক্ষা গ্রহণ করেছিলেন। লুই পা, শবর পা, লাড় পা, অবধূত পা, অমোঘনাথ, ধর্মশ্রী, মৈন, বুদ্ধজ্ঞান পা, অনঙ্গবজ্র প্রমুখ বৌদ্ধ সিদ্ধাচার্য এবং পণ্ডিতগণ পরিদর্শকরূপে অথবা অধ্যাপকরূপে পণ্ডিতবিহারে বিহারে এসেছিলেন। গবেষকদের অনুমান, বিভিন্ন বৌদ্ধ পণ্ডিতগণ এই বিহারে সমবেত হয়েছিলেন বলে সম্ভবত পণ্ডিতবিহার নামকরণ হয়েছিল।
পণ্ডিতবিহারের বিলুপ্তি হবার কারণ সম্পর্কে জানা যায় না। খিস্ট্রীয় আনুমানিক অষ্টম শতাব্দীতে পণ্ডিতবিহার বিশ্ববিদ্যালয়ের অস্তিত্ব ছিলো বলে ধারণা করা হয়। ১০৫৯ খ্রিষ্টাব্দে ব্রহ্মদেশের রাজা অনর হট চট্টগ্রাম ও পট্টিকারা রাজ্য জয় করার পর তৎকালীন প্রচলিত মহাযান বৌদ্ধমত উচ্ছেদ করে হীনযান বা থেরবাদ বৌদ্ধমত প্রচার করতে শুরু করেন। পরবর্তীতে ১২৩০ খ্রিষ্টাব্দে সমতটের বৌদ্ধ রাজা দামোদর দেব (১২৩০-১২৫৩ খ্রিষ্টাব্দ) পট্টিকারাসহ চট্টগ্রাম জয় করেন এবং ১২৫৩ খ্রিষ্টাব্দ পর্যন্ত অত্র অঞ্চলে রাজত্ব করেন। ঐতিহাসিভাবে জানা যায় রাজা দামোদর দেবের রাজত্বকালীন সময়ে পণ্ডিতবিহারের অস্তিত্ব উজ্জ্বল ছিল।
পরবর্তী শতাব্দীর ১৩৪০ খ্রিষ্টাব্দে সোনারগাঁওয়ের সুলতান ফখরুদ্দিন মোবারক শাহের (১৩৩৮-১৩৫০ খ্রিষ্টাব্দ) সেনাপতি কদলখাঁ গাজী চট্টগ্রাম অঞ্চল থেকে আরাকানিদের বিতাড়িত করেন এবং চট্টগ্রামকে সর্বপ্রথম মুসলিম শাসন আওতায় নিয়ে আসেন। ১৫৮০ খ্রিষ্টাব্দ পর্যন্ত চট্টগ্রাম ছিল বাংলার স্বাধীন সুলতান ও আফগান শাসনভুক্ত। ধারণা করা হয় এ সময়েই পণ্ডিতবিহারের অবস্থা শোচনীয় হয়ে পড়ে। আরাকানের ইতিহাস সূত্রে পাওয়া যায়, সে সময়েও আরাকানের রাজারা কখনো সাময়িককালের জন্য, কখনো সম্পূর্ণ মেয়াদে অধিকার করে চট্টগ্রাম অঞ্চল শাসন করেছিলেন। ১৫৮০ খ্রিষ্টাব্দে আরাকান রাজ মিনফালং আফগান সেনানী শাসক জামাল খান পন্নীকে পরাজিত করে সমগ্র চট্টগ্রাম অঞ্চল আরাকান রাজ্যভুক্ত করেন। সে সময়কাল থেকে ১৬৬৬ খ্রিষ্টাব্দের ২৭ জানুয়ারি পর্যন্ত চট্টগ্রাম একাধারে আরাকানের রাজ্যভুক্ত ছিল। পণ্ডিতবিহারের অস্তিত্ব সে সময়কালেও ছিল বলে ঐতিহাসিকগণ ধারণা করেন। ১৬৬৬ খ্রিষ্টাব্দে বাংলার সুবেদার শায়েস্তা খাঁ নিজ পুত্র বুজুর্গ উমেদ খাঁকে তার প্রধান সেনাপতির দায়িত্ব প্রদান করেন এবং তাকে অভিযানে পাঠান চট্টগ্রাম অঞ্চলে। ১৬৬৬ খ্রিষ্টাব্দের ২৭ জানুয়ারি মোগল যোদ্ধারা আনোয়ারা উপজেলার চাটিগাঁ দুর্গ দখল করে মগদের বিতাড়িত করেন। এ সকল যুদ্ধবিগ্রহে চট্টগ্রামের প্রাচীন বন্দর শহর দেয়াঙ ক্ষতিগ্রস্ত হয় এবং ধারণা করা কর এরই ফলস্বরূপ এবং কালের বিবর্তনে পণ্ডিতবিহারের বিলুপ্তি ঘটে।
পুনঃপ্রতিষ্ঠা
ঐতিহাসিক পণ্ডিতবিহার বিশ্ববিদ্যালয় পুনঃপ্রতিষ্ঠার পরিকল্পনা গৃহীত হয়েছে। যার ফল স্বরুপ ২০১২ সালে বর্তমান বাংলাদেশের বিশ্ববিদ্যালয় মঞ্জুরি কমিশনের বিশেষ প্রতিনিধি দল সরেজমিন আনোয়ারার দেয়াঙ পাহাড় অঞ্চলে পণ্ডিতবিহারের ঐতিহাসিক ধ্বংসাবশেষ পরিদর্শন করেছেন। মূলত চীন, জাপান, থাইল্যান্ড ও শ্রীলংকার যৌথ অর্থায়নে প্রায় দেড়শ একর পাহাড়ি ভূমিতে এই বিশ্ববিদ্যালয়টি পুনরায় প্রতিষ্ঠিত করার সিদ্ধান্ত নেয়া হয়েছে যেটির দেশের অন্যান্য বিশ্ববিদ্যালয়ের মতোন পূর্ণাঙ্গ রূপ দেয়া হবে।
চক্রপাণি মন্দির, কুম্ভকোণাম
চক্রপানি মন্দির ভারতের তামিলনাড়ুর কুম্ভকোণামে অবস্থিত একটি বিষ্ণু মন্দির। মন্দিরটি কুম্বাকনাম রেলস্টেশন হতে ২ কিঃ মিঃ দক্ষিণ-পশ্চিমে অবস্থিত। এই মন্দিরে ভগবান বিষ্ণু সূর্যদেবের দর্পচূর্ণ করার জন্য একটি চাকতি বা চক্রের আকারে আছেন, যিনি পরবর্তীতে ভগবান বিষ্ণুর ভক্তে পরিনত হন। শিবের মত চক্রপানিদেবের কপালে একটি তৃতীয় নয়ন আছে। এই মন্দিরটি কুম্ভকোণামের একটি উল্লেখযোগ্য মন্দির।
কিংবদন্তি
হিন্দু কিংবদন্তি অনুসারে চক্র(অপর নাম সুদর্শন), বা চাকতি হল ভগবান বিষ্ণুর সবচেয়ে শক্তিশালী অস্ত্র। তিনি একদা পাতালের অসুররাজ জলন্ধাসুরকে বধ করার জন্য অস্ত্র নিক্ষেপ করেন। বিশ্বাস করা হয়, পাতাল হতে এই অস্ত্র কাবেরী নদীর মধ্য দিয়ে বের হয়ে আসে। ভগবান ব্রহ্মা, যিনি সেই সময় ওই নদিতে স্নান করছিলেন, এই দৃশ্য দেখে অভিভূত হন এবং সুদর্শনের একটি প্রতিরূপ ওই স্থানে নির্মাণ করেন যেখানে আজ মন্দিরটি অবস্থিত। সূর্যদেব যিনি তখন প্রখর দীপ্তি বিকিরন করছিলেন, সুদর্শনের তেজে তার সমস্ত দীপ্তি লুপ্ত হল। সূর্যদেব তখন সুদর্শনের স্তুতি করেন এবং সূর্যদেবের স্তুতিতে সন্তুষ্ট হয়ে সুদর্শন তার সমস্ত দীপ্তি ফিরিয়ে দেন। নিম্নস্থ চাকতি বিশিষ্ট স্থাপন অত্যুজ্জ্বলতা প্রভা তীব্র সূক্ষ্ম ।
মন্দির স্থাপত্য
মন্দিরটির বিশেষত্ব তার সুনিপুণ স্তম্ভগুলো। মন্দিরের অধিষ্ঠিত দেবতা চক্রপানির আছে ৮ টি হাত। এখানে দেবতার আরাধনারত রাজা সারফজি-২ এর ব্রোঞ্জ নির্মিত একটি মূর্তি আছে, বলা হয়ে থাকে, এই দেবতার কৃপায় তার রোগমুক্তি হয়েছিল। মন্দিরটির আঙ্গিনায় একটি পঞ্চমুখা (৫ মুখ বিশিষ্ট) হনুমান মূর্তি নির্মাণ করা হয়েছে।
ইতিহাস
১৬২০ সালে, যখন নায়াক এর শাসনকর্তা গোবিন্দ দীক্ষিত্র কুম্বাকনামে রামাস্বামী মন্দির নির্মাণ করেন, তখন তিনি নতুন মন্দির আর পুরাতন চক্রপানি মন্দিরের মাঝে একটি বাণিজ্যিক পথ নির্মাণ করেন। মন্দিরটির পূর্ব ও পশ্চিম প্রবেশদ্বার যথাক্রমে “থাতচিনায়া ভায়িল” ও “উথারাভানা ভায়িল” নামে পরিচিত আর মন্দিরের বাইরের আঙিনা একটি ঝুলবারান্দার আদলে তৈরি। আগাম্পারা ভিনায়াকারা, পাঞ্ছামুগা আঞ্ছেনেয়ার ও ভিজায়াবাল্লি হল এই মন্দিরে অবস্থিত গুরুত্বপূর্ণ মূর্তি।
উপাস্য
চক্র পাদিথুরাই হল মন্দিরের সমান্তরালে কাবেরী নদীর তীরে অবস্থিতকুম্বাকনামেরএকটি বিখ্যাত ঘাট। নিভেথানাম, এটা এমন একটা বিষয় যেন ঈশ্বর জীবন ও মৃত্যুর চক্র পরিচালনা করছেন। এই মন্দিরের একটি গুরুত্বপূর্ণ ও অদ্ভুত বিষয় হল বিল্বঅর্চনা যা শিবমন্দিরে করা হয়, তা এখানে বিষ্ণুর উদ্দেশ্যে করা হয়।
সিস্টেম৭৬
সিস্টেম৭৬, ইনক. হল একটি আমেরিকান ডেনভার, কলোরাডোতে অবস্থিত কম্পিউটার নির্মাতা কোম্পানি   যা ল্যাপটপ, ডেস্কটপ এবং সার্ভার বিক্রিতে বিশেষীকরণ করে। কোম্পানিটি বিনামূল্যে এবং ওপেন সোর্স সফ্টওয়্যার ব্যবহার করে এবং পূর্বে ইনস্টল করা অপারেটিং সিস্টেম হিসাবে উবুন্টু বা তাদের নিজস্ব উবুন্টু-ভিত্তিক লিনাক্স ডিস্ট্রিবিউশন পপ! ওএসের একটি পছন্দ অফার করে।
ইতিহাস
সিস্টেম৭৬ কার্ল রিচেল এবং এরিক ফেটজার দ্বারা প্রতিষ্ঠিত হয়েছিল। ২০০৩ সালে, ফেটজার লিনাক্স অপারেটিং সিস্টেমের সাথে কম্পিউটার বিক্রি করার জন্য ডোমেইন সিস্টেম৭৬.কম নিবন্ধন করেছিলেন, কিন্তু দুই বছর পরে এই ধারণাটি অনুসরণ করা হয়নি। কোম্পানির নামের৭৬ নম্বরটি ১৭৭৬ সালের একটি উল্লেখ, যে বছর আমেরিকান বিপ্লব হয়েছিল। রিচেল ব্যাখ্যা করেছেন যে কোম্পানিটি একটি "ওপেন সোর্স বিপ্লব" সৃষ্টি করার আশা করেছিল, যা ভোক্তাদের মালিকানাধীন সফ্টওয়্যার ব্যবহার না করার জন্য একটি পছন্দ দেয়৷
২০০৫-এর মাঝামাঝি সময়ে, প্রতিষ্ঠাতারা রেড হ্যাট এন্টারপ্রাইজ লিনাক্স, ওপেনসুস, ইয়োপার এবং অন্যান্য ডিস্ট্রিবিউশনের মূল্যায়নের সাথে কোন লিনাক্স ডিস্ট্রিবিউশন অফার করবেন তা বিবেচনা করেছিলেন। উবুন্টুকে প্রাথমিকভাবে বরখাস্ত করা হয়েছিল, কিন্তু রিচেল এবং ফেটজার পুনরায় মূল্যায়নের পরে দ্রুত তাদের মন পরিবর্তন করেছিলেন। রিচেল সম্পূর্ণ বিনামূল্যের সফ্টওয়্যারের ক্যানোনিকালের ব্যবসায়িক মডেল পছন্দ করেছেন, যা প্রয়োজনের সময় বাণিজ্যিক সমর্থন দ্বারা সমর্থিত হবে। সিস্টেম৭৬ দ্বারা বিক্রি হওয়া প্রথম কম্পিউটারগুলি উবুন্টু ৫.১০ ব্রীজি ব্যাজারের সাথে প্রিইন্সটল করা হয়েছিল।
২০১৭ সালের মে মাসে উবুন্টুর ভবিষ্যৎ প্রকাশের জন্য ইউনিটি ইন্টারফেস থেকে গ্নোম ডেস্কটপে ক্যানোনিকাল স্যুইচ করার প্রতিক্রিয়া হিসাবে, সিস্টেম৭৬ পপ নামে একটি নতুন শেল ঘোষণা করেছে। কোম্পানি জুন ২০১৭ এ ঘোষণা করেছে যে এটি পপ! ওএস নামক উবুন্টুর উপর ভিত্তি করে নিজস্ব লিনাক্স বিতরণ তৈরি করবে।
পণ্য
সিস্টেম৭৬ এর কম্পিউটার মডেলের নামকরণ করা হয়েছে বিভিন্ন আফ্রিকান প্রাণীর নামে।
সিস্টেম৭৬ এর ফার্মওয়্যার আংশিকভাবে ইন্টেল ম্যানেজমেন্ট ইঞ্জিনকে নিষ্ক্রিয় করে; ইন্টেল ম্যানেজমেন্ট ইঞ্জিন হল মালিকানাধীন ফার্মওয়্যার যা ২০০৮-পরবর্তী ইন্টেল চিপসেটগুলিতে একটি অপারেটিং সিস্টেম চালায়।
পপ! _ওএস
alt=Screenshot of Pop! OS|থাম্ব| পপ! _ওএস ২১.০৪ পপ! _ওএস হল একটি লিনাক্স ডিস্ট্রিবিউশন যা সিস্টেম৭৬ দ্বারা উবুন্টুর উপর ভিত্তি করে তৈরি করা হয়েছে। এবং জিনোম ডেস্কটপ এনভায়রনমেন্ট ব্যবহার করে। এটি "বিকাশকারী, নির্মাতা এবং কম্পিউটার বিজ্ঞান পেশাদারদের" দ্বারা ব্যবহারের উদ্দেশ্যে। পপ! _ওএস ডিফল্টরূপে সম্পূর্ণ ডিস্ক এনক্রিপশন প্রদান করে সেইসাথে স্ট্রীমলাইনড উইন্ডো ম্যানেজমেন্ট, ওয়ার্কস্পেস এবং নেভিগেশনের জন্য কীবোর্ড শর্টকাট।
সামাজিক সম্পর্ক
কোম্পানিটি উবুন্টু ডেভেলপার সামিট, সাউদার্ন ক্যালিফোর্নিয়া লিনাক্স এক্সপো এবং অন্যান্য ওপেন সোর্স/লিনাক্স ইভেন্ট এবং কনফারেন্স স্পনসর করেছে। তাদের অফিসিয়াল সাপোর্ট ফোরামগুলি ক্যানোনিকাল লিমিটেড দ্বারা হোস্ট করা হয়, উবুন্টুর প্রাথমিক বিকাশকারী৷
সিস্টেম৭৬ হল কলোরাডো উবুন্টু কমিউনিটির একজন সক্রিয় সদস্য, উবুন্টু লোকো ইভেন্টের জন্য কর্পোরেট স্পনসর হিসেবে কাজ করে এবং ডেনভারের ডাউনটাউনে পার্টি রিলিজ করে।
প্রবর্তক সংঘ
প্রবর্তক সংঘ একটি হিন্দু সামাজিক জাতীয়তাবাদী প্রতিষ্ঠান যার প্রতিষ্ঠাতা স্বাধীনতা সংগ্রামী মতিলাল রায়। ভারতের স্বাধীনতা আন্দোলনের ইতিহাসে প্রবর্তক সংঘ একটি গুরুত্বপূর্ণ স্থান অধিকার করে আছে। থাম্ব|প্রবর্তক সংঘ ও মতিলাল রায়ের বাড়ী, চন্দননগর
কর্মকাণ্ড
থাম্ব|প্রবর্তক সংঘ গ্রন্থাগার
প্রবর্তক সংঘ একটি সামাজিক ও জনকল্যাণকর প্রতিষ্ঠান। দেশবাসীর সামাজিক, আধ্যাত্মিক ও অর্থনৈতিক উন্নয়ন, শিক্ষা প্রদান, পত্রিকা প্রকাশ, কুটীর ও ক্ষুদ্র শিল্প স্থাপন ছিল এই সংঘের কাজ। প্রবর্তক সংঘের একাধিক শাখা প্রতিষ্ঠা ভারতের হয় নানা জায়গায়। ময়মনসিংহ, চট্টগ্রাম, বর্ধমান, অবিভক্ত ২৪ পরগনা, হাওড়া, ফরিদপুর এমনকি বার্মা র রেঙ্গুনে ও এর শাখা ছিল। চট্টগ্রাম শাখার দায়িত্বে ছিলেন বিপ্লবী মহিমচন্দ্র দাশগুপ্ত। প্রবর্তক ব্যাংক ও ইনসুরেন্স কোম্পানী, পাট কারখানা, খাদি বস্ত্রবয়ন, স্ব নির্ভর প্রকল্প ইত্যাদির সাথে যুক্ত ছিলেন প্রবর্তক সংঘের নেতারা। মন্দির, গ্রন্থাগার, ছাপাখানা, বৃদ্ধাশ্রম, ছাত্রাবাস স্থাপন করা হয় এই সংস্থার নামে। সারা বাংলা জুড়ে ২১ টি শিক্ষা প্রতিষ্ঠান স্থাপন করে প্রবর্তক সংঘ। সংঘের লাভজনক ব্যবসার আয় থেকে এই বিদ্যালয়গুলির ব্যয় বহন হতো। সংস্থার মুখপত্রের নাম ছিল 'প্রবর্তন'।
পরবর্তী অবস্থা
দেশভাগের পরে প্রবর্তক সংঘের কাজকর্ম হ্রাস পায়। ১৯৫৯ সালে মতিলাল রায়ের মৃত্যুর পর অলাভজনক প্রতিষ্ঠানগুলি বন্ধ হয়ে যায় ও সংঘের কর্মকাণ্ড প্রধান কেন্দ্র চন্দননগর অভিমুখী হয়ে পড়ে। ১৯৬৩ তে সংস্থার ব্যাংক ব্যবসা ইউনাইটেড ইন্ডাস্ট্রিয়াল ব্যাংকের সাথে মিশে কাজ করতে থাকে। ১৯৬৫ সালে জুট কারখানাটি সোহনলাল মিল ও পরে বহুজাতিক সংস্থা অধিগ্রহণ করে। চট্টগ্রাম প্রবর্তক সংঘ বাংলাদেশ মুক্তিযুদ্ধ কালে আক্রান্ত হয়। ১৯৭১ সালে সংঘের সকল কর্মকর্তাকে হত্যা করা হয়। এসব ঘটনায় প্রবর্তক সংঘের কার্যকলাপ ব্যাপকভাবে ক্ষতিগ্রস্ত হয়ে পড়ে। সংঘের প্রতিষ্ঠিত প্রেস, ব্যাংক, কুটির শিল্প, কৃষি প্রকল্প, ট্রেনিং সেন্টার, চিকিৎসা কেন্দ্র, আবাসন প্রকল্পসহ অসংখ্য প্রতিষ্ঠান প্রায় বিলুপ্ত হয়ে গিয়েছিল।
সংখ্যাজ্ঞান
সংখ্যাজ্ঞান বলতে দৈনন্দিন জীবনের প্রয়োজনে গণিত ও সংখ্যার ব্যবহার যুক্তি দিয়ে বোঝা ও সংখ্যা নিয়ে যুক্তিসম্মত গাণিতিক কাজকর্ম করার (যেমন যোগ-বিয়োগ-গুণ-ভাগ থেকে শুরু করে ভগ্নাংশ, শতকরা হার, সম্ভাবনা ও ঝুঁকি ইত্যাদি নির্ণয়) ক্ষমতা বা সামর্থ্যকে বোঝায়। সংখ্যাজ্ঞান মানুষের স্বাস্থ্য-সংশ্লিষ্ট আচরণ, অর্থ (টাকা-পয়সা-সম্পদ) নিয়ে কাজকর্ম, কর্মজীবনে সিদ্ধান্তগ্রহণ, অর্থনৈতিক পছন্দ-অপছন্দ, সন্তোষজনক জীবনযাপন, ইত্যাদির উপর গভীর প্রভাব ফেলে। এর বিপরীতে সংখ্যাজ্ঞানের অভাব ঐসব ক্ষেত্রে নেতিবাচক ভূমিকা রাখতে পারে।  সংখ্যাজ্ঞানের অভাব স্বাস্থ্যবিষয়ক সিদ্ধান্ত গ্রহণে ঝুঁকির উপলব্ধি বিকৃত করে দিতে পারে। আর কোনো ধারণা বিশ্লেষণের ক্ষেত্রে সব থেকে গুরুত্বপূর্ণ ভূমিকা ন্যায় যুক্তি। গাণিতিক জ্ঞানও তার ব্যত্যয় নয়। তবে যুক্তিবাদী মানুষ বিশ্লেষণের ক্ষমতা পায় পর্যবেক্ষণ থেকে। তাই একথা প্রণিধানযোগ্য যে গাণিতিক জ্ঞান সম্পন্ন কোন ব্যক্তি যুক্তিবাদী হন এবং তার পর্যবেক্ষণ ক্ষমতাই তাকে জীবনের গাণিতিক প্রয়োজনগুলো মেটাতে সাহায্য করে। সংখ্যার ধারণা, যোগ-বিয়োগ প্রভৃতি কার্যক্রমের ধারণা, গণনা, মাপজোক করা, জ্যামিতি, সম্ভাবনা, পরিসংখ্যান ইত্যাদি গাণিতিক জ্ঞানের উদাহরণ। মার্কিন যুক্তরাষ্ট্রে সংখ্যাজ্ঞানকে অনেক সময় "পরিমাণজ্ঞান" (কোয়ান্টিটেটিভ লিটারেসি) নামেও ডাকা হয়ে থাকে।
সংখ্যার রূপায়ন
মানুষ তার পর্যবেক্ষণ (গণিত নয়) থেকে মনে মনে দুটি প্রধান পদ্ধতিতে সংখ্যাকে প্রকাশ করে । এই রূপায়নগুলো মানুষের সহজাত - ব্যক্তিগত শিক্ষা বা সাংস্কৃতিক পটভূমির এখানে কোন ভূমিকা নেই। এগুলো হলোঃ
উভয় পদ্ধতিরই প্রকাশের সীমাবদ্ধতা রয়েছে। যেমন কোন পদ্ধতিতেই ভগ্নাংশ বা ঋণাত্মক সংখ্যার অবকাশ নেই। বিদ্যালয়ে যে গণিত শেখানো হয় তার সাথে সহজাত গাণিতিক দক্ষতার সম্পর্ক রয়েছে ।
ওপেনসিডি
ওপেনসিডি প্রকল্প হল একটি ব্যাহত ওপেন সোর্স প্রকল্প যার লক্ষ্য মাইক্রোসফট উইন্ডোজের ব্যবহারকারীদের বিনামূল্যে এবং ওপেন সোর্স সফ্টওয়্যারের (ফস) এর সুবিধার সাথে পরিচিত করা। এটি একটি সিডি ইমেজ যা অবাধে ডাউনলোড এবং কপি করা যায়। ওপেনসিডি টিম স্থিতিশীলতা, গুণমান এবং ইনস্টলেশনের সহজতার জন্য প্রোগ্রামগুলি স্ক্রিন করেছে এবং শুধুমাত্র একটি ওএসআই- অনুমোদিত ওপেন-সোর্স লাইসেন্সের অধীনে উপলব্ধ প্রোগ্রামগুলি বিতরণ করেছে, যা ব্যবহারকারীদের তাদের ইচ্ছামতো ডিস্কটি অবাধে ব্যবহার এবং বিতরণ করতে দেয়। এটি একটি সময়ের জন্য ক্যানোনিকাল লিমিটেড দ্বারা স্পনসর করা হয়েছিল।
অ্যাস্ট্রোফিজিক্সের ছাত্র হেনরিক নিলসেন ওমার লিনাক্স.কমে একটি নিবন্ধের প্রতিক্রিয়ায় এপ্রিল ২০০২ সালে প্রকল্পটি শুরু হয়েছিল।
২০০৭ সালের সেপ্টেম্বরে, প্রকল্পের প্রধান ক্রিস গ্রে তার নিজস্ব ওপেন-সোর্স ডিস্ক, ওপেনডিস্ক নামে পরিচিত, অনেক অসুবিধার কথা উল্লেখ করে প্রকল্পটি ত্যাগ করেন, যেগুলি ওপেনসিডি প্রকল্পের অগ্রগতিকে নেতিবাচকভাবে প্রভাবিত করছে বলে বিশ্বাস করেন। ২৭ সেপ্টেম্বর, ২০০৭ অনুযায়ী প্রকল্পটি আর সক্রিয় ডেভেলপমেন্টের অধীনে নেই।
সংস্করণ ০৭.০৪
সংস্করণ ০৭.০৪ (সংস্করণ অনুসারে, এপ্রিল ২০০৭ সালে প্রকাশিত) নিম্নলিখিতগুলির সর্বশেষ সংস্করণগুলি অন্তর্ভুক্ত করে:
alt=Inkscape program page|ডান|300x300পিক্সেল| ইঙ্কস্কেপ প্রোগ্রাম পৃষ্ঠা
গদি মিডিয়া
গদি মিডিয়া (गोदी मीडिया) একটি নিন্দনীয় শব্দ যা ভারতীয় প্রিন্ট এবং টিভি সংবাদ মাধ্যমে বিজেপি নেতৃত্বাধীন এনডিএ সরকারকে সমর্থন করে পক্ষপাতদুষ্ট এবং চাঞ্চল্যকর খবর পরিবেশনের জন্য ব্যবহৃত হয়, এটি এনডিটিভি সাংবাদিক রবীশ কুমার দ্বারা তৈরি এবং জনপ্রিয় করা হয়।   ভারতে ক্ষমতাসীন দলের মুখপত্র হিসেবে বিবেচিত টেলিভিশন এবং অন্যান্য মিডিয়াকে বোঝাতে এই শব্দটি একটি সাধারণ উপায় হয়ে উঠেছে।
পশ্চিমবঙ্গ বিধানসভা নির্বাচন, ১৯৮৭
১৯৮৭ সালে ভারতের পশ্চিমবঙ্গ রাজ্যে বিধানসভা নির্বাচন অনুষ্ঠিত হয়। নির্বাচনটি ছিল প্রধানত মুখ্যমন্ত্রী জ্যোতি বসুর নেতৃত্বাধীন বামফ্রন্ট এবং প্রধানমন্ত্রী রাজীব গান্ধীর নেতৃত্বাধীন ভারতীয় জাতীয় কংগ্রেসের মধ্যে প্রতিদ্বন্দ্বিতা। প্রথমজন রাজ্য সরকার এবং পরেরজন জাতীয় সরকারের দায়িত্বে ছিলেন। নির্বাচনে বামফ্রন্ট টানা তৃতীয়বারের মতো জয়লাভ করে।
ফলাফল
বামফ্রন্ট ২৯৪ টি আসনের মধ্যে ২৫১ টি আসন পেয়েছে। এটি ১৩,৯১৮,৪০৩ ভোট (রাজ্যব্যাপী ভোটের ৫২.৯৬%) পেয়েছে।
বিন্নাগুড়ি, রাজগঞ্জ
বিন্নাগুড়ি ভারতের পূর্বপ্রান্তে অবস্থিত পশ্চিমবঙ্গ রাজ্যের জলপাইগুড়ি জেলার একটি জনগণনা নগর এবং বৃহত্তর শিলিগুড়ি নগরের অংশ৷
ভূগোল
বিন্নাগুড়ি জনগণনা নগরটি জলপাইগুড়ি জেলার রাজগঞ্জ ব্লকের অন্তর্ভুক্ত৷ এটি ফুলেশ্বরী নদীর তীরে অবস্থিত৷ শহরটি শিলিগুড়ি পুলিশ কমিশনারেটের ভক্তিনগর থানার অন্তর্গত৷
জনতত্ত্ব
২০১১ খ্রিষ্টাব্দের ভারতের জনগণনা অনুসারে বিন্নাগুড়ি জনগণনা নগরের জনসংখ্যা ৫৮৮৪০ জন, যার মধ্যে ৩০২৫৮ জন পুরুষ ও ২৮৫৮২ জন নারী৷ প্রতি হাজার পুরুষে ৯৪৫ জন নারী৷ ৬ বছর অনুর্দ্ধ ৮১৭২ জন শিশু, যা সমগ্র জনসংখ্যার ১৩.৮৯ %৷ ৬ বছরোর্দ্ধ জনসংখ্যার ৬৭.৩৬% অর্থাৎ ৩৪১৩০ জন সাক্ষর৷ পুরুষ সাক্ষরতার হার ৭৪.৩৪% এবং নারী সাক্ষরতার হার ৫৯.৯৪%, যা রাজ্যের গড়ের থেকে কম৷
পরিবহন
শহরটি ২৭ নং জাতীয় সড়কের নিকটে অবস্থিত৷ বাগডোগরা বিমানবন্দরটি শহরটির নিকটেই অবস্থিত৷ উত্তরবঙ্গের অন্যতম গুরুত্বপূর্ণ শহর শিলিগুড়ির পার্শ্ববর্তী হওয়ার জন্য এই শহরটি থেকে জেলাটির বিভিন্ন শহরসহ কোচবিহার, জলপাইগুড়ি ও কিশানগঞ্জ শহর সড়ক ও রেলপথে যুক্ত৷ নিকটবর্তী রেলস্টেশনদুটি হলো নিউ জলপাইগুড়ি জংশন রেলওয়ে স্টেশন এবং আমবাড়ি ফালাকাটা রেলওয়ে স্টেশন৷
ফেরদৌস আহমেদ
ফেরদৌস আহমেদ (জন্ম ৭ জুন ১৯৭৪) বিংশ শতাব্দীর শেষ দশকে আবির্ভূত একজন জনপ্রিয় বাংলাদেশী চলচ্চিত্র অভিনেতা। তার অভিনীত প্রথম চলচ্চিত্র নায়ক সালমান শাহর অসমাপ্ত কাজবুকের ভিতর আগুন, এটির পরিচালক ছিলেন ছটকু আহমেদ। তার মুক্তিপ্রাপ্ত প্রথম চলচ্চিত্র গাজী মাজহারুল আনোয়ারের পরিচালনায় পৃথিবী আমারে চায় না। পাশাপাশি তিনি কলকাতার চলচ্চিত্রেও অভিনয় করছেন। মিট্টি নামে ২০০১ সালে একটি বলিউডের চলচ্চিত্রে তিনি অভিনয় করেছেন। ১৯৯৮ সালে তিনি চলচ্চিত্রকার বাসু চ্যাটার্জি পরিচালিত হঠাৎ বৃষ্টি ছবিতে অভিনয় করে ব্যাপক জনপ্রিয়তা অর্জন করেন। চলচ্চিত্রে অভিনয়ের পাশপাশি তিনি মডেলিং, টিভি উপস্থাপনা ও টেলিভিশন নাটকে অভিনয় করেছেন। বাংলাদেশের চলচ্চিত্র শিল্পে তার অনবদ্য অভিনয়ের স্বীকৃতিস্বরূপ বাংলাদেশ সরকার তাকে চারবার জাতীয় চলচ্চিত্র পুরস্কারের শ্রেষ্ঠ চলচ্চিত্র অভিনেতার পুরস্কারে ভূষিত করে। এগুলো হচ্ছে হঠাৎ বৃষ্টি (১৯৯৮), গঙ্গাযাত্রা (২০০৯), কুসুম কুসুম প্রেম (২০১১), ও এক কাপ চা (২০১৪)। ফেরদৌস অভিনীত সফল চলচ্চিত্রের মধ্যে হঠাৎ বৃষ্টি (১৯৯৮), পৃথিবী আমারে চায় না (১৯৯৮), চুপি চুপি (২০০১), এই মন চায় যে (২০০১), সবার উপরে প্রেম (২০০২), প্রেমের জ্বালা (২০০২), বউ-শাশুড়ির যুদ্ধ (২০০৩), প্রাণের মানুষ (২০০৩), চন্দ্রকথা (২০০৩), খায়রুন সুন্দরী (২০০৪), দুই নয়নের আলো (২০০৫), ফুলের মত বউ (২০০৬), গোলাপী এখন বিলাতে (২০১০), গেরিলা (২০১১) অন্যতম। এছাড়াও ফেরদৌস আহমেদ চ্যানেল আই সেরা নাচিয়ে, নৃত্য অনুষ্ঠানের প্রধান বিচারকের দায়িত্ব পালন করেন।
শিক্ষা জীবন
ফেরদৌস ঢাকা বিশ্ববিদ্যালয় থেকে গণযোগাযোগ ও সাংবাদিকতা বিষয়ে পড়াশুনা করেছেন।
মডেলিং
চলচ্চিত্রে আসার আগে ফেরদৌস র‍্যাম্প মডেল হিসেবে কাজ করেছেন ফ্যাশন সেক্টরে। আন্তর্জাতিক ফ্যাশন ডিজাইনার বিবি রাসেলের হাত ধরে র‍্যাম্পে তার হাতেখড়ি। নব্বইয়ের দশকের শুরুতে বড় বড় বেশ কিছু ফ্যাশন শোর র্যা ম্পিংয়ে তিনি অংশ নেন। ২০১৫ সালে আরএফএল-এর ব্র্যান্ড এম্বাসেডর হন এবং তিনটি বিজ্ঞাপনে কাজ করেন।
১৯৯৯ - ২০০৫
ফেরদৌস আহমেদ, চলচ্চিত্র জগতে পরিচিত পান ফেরদৌস হিসেবে। তার চলচ্চিত্রে আগমন ঘটে প্রয়াত নৃত্য পরিচালক আমির হোসেন বাবু এর হাত ধরে। তখন আমির হোসেন বাবু পরিচালক হিসেবে নাচভিত্তিক একটি চলচ্চিত্র নাচ ময়ূরী নাচ নির্মাণের পরিকল্পনা করছিলেন। একসময় তিনি আকর্ষণীয় দৈহিক সৌষ্ঠবের অধিকারী ফেরদৌসকে আবিষ্কার করেন। কিন্তু আমির হোসেন বাবু সেই ছবির কাজ আর শুরু করতে পারেননি। প্রয়াত জননন্দিত অভিনেতা সালমান শাহের এর আকস্মিক মৃত্যুর কারণে তার অভিনীত অসমাপ্ত একটি ছবিতে কাজ করতে ফেরদৌস প্রথম ক্যামেরার সামনে আসেন ১৯৯৭ সালে ছটকু আহমেদ পরিচালিত বুকের ভিতর আগুন ছবির মাধ্যমে। সালমান শাহের মৃত্যুর পর ছটকু আহমেদ ছবির গল্পে কিছুটা পরিবর্তন করে ফেরদৌসকে কাজ করার সুযোগ দেন। এরপর ১৯৯৮ সালে এককভাবে নায়ক হিসেবে আত্মপ্রকাশ করেন অঞ্জন চৌধুরী পরিচালিত পৃথিবী আমারে চায় না ছবির মধ্য দিয়ে। এরপর তিনি ব্যাপকভাবে আলোচিত ও জনপ্রিয় হয়ে উঠেন ১৯৯৮ সালে ভারতের চলচ্চিত্রকার বাসু চ্যাটার্জি পরিচালিত যৌথ প্রযোজনার ছবি হঠাৎ বৃষ্টি ছবির মাধ্যমে। এই ছবির অভিনয় করে তিনি শ্রেষ্ঠ অভিনেতা হিসেবে জাতীয় চলচ্চিত্র পুরস্কার লাভ করেন। এরপর থেকে তিনি একাধারে বাংলাদেশ ও ভারতের বাংলা চলচ্চিত্রে অভিনয় করছেন। এছাড়াও মিট্টি নামের একটি বলিউড এর হিন্দি চলচ্চিত্রে অভিনয় করেছেন তিনি। ২০০১ সালে বাসু চ্যাটার্জির পরিচালনায় চুপি চুপি ও ২০০২ সালে দেবাশিষ বিশ্বাসের টক ঝাল মিষ্টি ছবি দুটিতে অভিনয় করেছেন। ২০০৩-এ ঔপন্যাসিক ও চলচ্চিত্রকার হুমায়ুন আহমেদের চন্দ্রকথা ছায়াছবিতে অভিনয় করেন। ২০০৪ সালে অভিনয় করেন মোস্তফা সরয়ার ফারুকী নির্মিত ব্যাচেলর ও ও আমজাদ হোসেনের নির্মিত কাল সকালে ছবিতে। ২০০৫ সালে জাতীয় কবি কাজী নজরুল ইসলাম-এর সাহিত্যের প্রথম চলচ্চিত্রায়ন মৌসুমী-গুলজার এর মেহের নেগার এবং মতিন রহমান পরিচালিত জাতীয় কবির সাহিত্যের দ্বিতীয় চলচ্চিত্রায়ন রাক্ষুসী ছবিতেও তিনি জ্যেষ্ঠ অভিনেত্রী রোজিনার বিপরীতে চমৎকার অভিনয় করেছেন।
২০০৬ - ২০১০
২০০৬ সালে জনপ্রিয় অভিনেত্রী কবরী পরিচালিত প্রথম ছবি আয়না-তেও তিনি অভিনয় করেছেন। একই বছর চলচ্চিত্রকার দিদারুল আলম বদলের প্রযোজনায় দুটি ছবিতে তিনি কাজ করেছেন। প্রথমটি হুমায়ুন আহমেদ-এর জনপ্রিয় উপন্যাস নন্দিত নরকে অবলম্বনে একই শিরোনামে নির্মিত চলচ্চিত্র নন্দিত নরকে, এটি পরিচালনা করেছেন বেলাল আহমেদ। দ্বিতীয়টি দিদারুল আলম বাদলের নিজের পরিচালনায় না বোলনা, এটিতে তিনি প্রথম ও শেষ অংশে একটি বিশেষ ভূমিকায় অভিনয় করেছেন। ২০০৭-এ বহুল আলোচিত গ্রাম বাংলার পটভূমিতে নির্মিত খায়রুন সুন্দরী চলচ্চিত্র অসাধারণ ব্যবসায়িক সাফল্য লাভ করে, এটি পরিচালনা করেছেন এ কে সোহেল। ২০০৮-এ খ্যাতনামা চলচ্চিত্রকার আবু সাইয়ীদ এর রূপান্তর চলচ্চিত্রে তিনি অসাধারণ অভিনয় করেন। ২০০৯-এ সৈয়দ অহিদুজ্জামান ডায়মন্ড এর গঙ্গাযাত্রা ছবিতে একজন ডোমের চরিত্রে অভিনয় করে তিনি দ্বিতীয়বারের মতো জাতীয় চলচ্চিত্র পুরস্কার এর শ্রেষ্ঠ অভিনেতা পুরস্কার লাভ করেন (যৌথভাবে চঞ্চল চৌধুরী'র সাথে মনপুরা ছবির জন্য) এবং ওয়াকিল আহমেদের কে আমি চলচ্চিত্রে একটি আইটেম গানে অভিনয় করেন। ২০১০ সালে তিনি বেশ কয়েকটি আলোচিত চলচ্চিত্রে অভিনয় করেছেন। এর মধ্যে খ্যাতিমান চলচ্চিত্র নির্মাতা আমজাদ হোসেন-এর গোলাপী এখন বিলাতে, খিজির হায়াৎ খান পরচালিত ক্রীড়া ভিত্তিক চলচ্চিত্র জাগো অন্যতম।
২০১১ - ২০১৫
২০১১ সালে মুক্তি পায় নাসির উদ্দিন ইউসুফ এর বাংলাদেশের স্বাধীনতা যুদ্ধ ভিত্তিক চলচ্চিত্র গেরিলা, মুশফিকুর রহমান গুলজার পরিচালিত কুসুম কুসুম প্রেম এবং শাহীন-সুমন এর কে আপন কে পর ছবিতে বিশেষ অতিথি একটি গানে দৃশ্যে এবং ভারতীয় বাংলা ফাইটার ছবিতে তিনি অভিনয় করেছেন। কুসুম কুসুম প্রেম ছায়াছবিতে অভিনয় করে অর্জন করেন শ্রেষ্ঠ অভিনেতা বিভাগে তার তৃতীয় জাতীয় চলচ্চিত্র পুরস্কার। এছাড়া গেরিলা চলচ্চিত্রে অভিনয়ের জন্য মেরিল-প্রথম আলো পুরস্কার-এর তারকা জরিপে শ্রেষ্ঠ চলচ্চিত্র অভিনয়শিল্পী হিসেবে মনোনীত হন। ২০১২ সালে নিজের প্রথম প্রযোজনায় নঈম ইমতিয়াজ নেয়ামুল পরিচালিত এক কাপ চা এবং দ্বিতীয়টি বাসু চ্যাটার্জি পরিচালনায় হঠাৎ সেদিন-এ অভিনয় করেন। ২০১২ সালে খোকাবাবু নামের ভারতীয় ছবিতেও তিনি পার্শ্বচরিত্রে অভিনয় করেন। এছাড়া মোস্তাফিজুর রহমান মানিক পরিচালিত এমনোতো প্রেম হয় এবং জাকির হোসেন রাজুর যুগে যুগে তুমি আমারই ছবিতে অভিনয় করেন। হঠাৎ সেদিন ২০১২ সালে মুক্তি পেলেও এক কাপ চা নির্মাণ বিলম্বের কারণে ২০১৪ সালে মুক্তি পায়। এই ছায়াছবির জন্য পান তার অভিনয় জীবনের চতুর্থ জাতীয় চলচ্চিত্র পুরস্কার। এছাড়া একই বছর মুক্তি পায় মুরাদ পারভেজ পরিচালিত বৃহন্নলা, জাতীয় কবি কাজী নজরুল ইসলাম রচিত গল্প অতৃপ্ত কামনা অবলম্বনে প্রিয়া তুমি সুখী হও ও চার অক্ষরের ভালবাসা । বৃহন্নলা ছায়াছবির জন্য মেরিল-প্রথম আলো পুরস্কার-এর তারকা জরিপে শ্রেষ্ঠ চলচ্চিত্র অভিনয়শিল্পী হিসেবে মনোনীত হন। ২০১৫ সালে অভিনয় করেন মানিক মানবিকের মুক্তিযুদ্ধ ভিত্তিক ছায়াছবি শোভনের স্বাধীনতা, প্রখ্যাত চলচ্চিত্রকার আবদুল্লাহ আল মামুন পরিচালিত শেষ চলচ্চিত্র দুই বেয়াইয়ের কীর্তি, নন্দিত কথাসাহিত্যিক হুমায়ুন আহমেদ রচিত উপন্যাস অবলম্বনে মোরশেদুল ইসলাম পরিচালিত মুক্তিযুদ্ধ ভিত্তিক ছায়াছবি অনিল বাগচীর একদিন, ও ডঃ অরূপরতন চৌধুরী পরিচালিত প্রথম চলচ্চিত্র স্বর্গ থেকে নরক-এ।
২০১৬ - বর্তমান
২০১৬ সালে মুক্তি পায় মেহের আফরোজ শাওন পরিচালিত প্রথম চলচ্চিত্র কৃষ্ণপক্ষ, মুশফিকুর রহমান গুলজার পরিচালিত মন জানেনা মনের ঠিকানা। এছাড়া অভিনয় করেন ইন্দো-বাংলা যৌথ প্রযোজনার ছায়াছবি বাদশা - দ্য ডনতে। এতে আরও অভিনয় করছেন কলকাতার জনপ্রিয় অভিনেতা জিৎ ও বাংলাদেশী নুসরাত ফারিয়া মাজহার। এছাড়া অভিনয় করবেন মোস্তাফিজুর রহমান মানিক পরিচালিত ভালবাসবোই তো ও কতদিন দেখিনি তোমায় চলচ্চিত্রে। দুই ছায়াছবিতেই তার বিপরীতে থাকবেন শাবনূর। ঈদুল ফিতরে মুক্তি পাবে ফ্যাশন ডিজাইনার বিপ্লব সাহা পরিচালিত রঙ কেন বিশ্ব রঙ। মুক্তির অপেক্ষায় জিএম ফুরুখ পরিচালিত যদি একটু সময় পেতাম চলচ্চিত্র ও শুদ্ধমান চৈতন পরিচালিত দামপাড়া চলচ্চিত্র।
পুরস্কার ও সম্মাননা
জাতীয় চলচ্চিত্র পুরস্কার
বাচসাস পুরস্কার
মেরিল-প্রথম আলো পুরস্কার
টেলি সিনে অ্যাওয়ার্ডস - ২০১৫
ডিক পোলার্ড
রিচার্ড পোলার্ড (Dick Pollard; জন্ম: ১৯ জুন, ১৯১২ - মৃত্যু: ১৬ ডিসেম্বর, ১৯৮৫) ল্যাঙ্কাশায়ারের ওয়েস্টহটন এলাকায় জন্মগ্রহণকারী ইংরেজ আন্তর্জাতিক ক্রিকেটার ছিলেন। ইংল্যান্ড ক্রিকেট দলের অন্যতম সদস্য ছিলেন তিনি। ১৯৪৬ থেকে ১৯৪৮ সময়কালে সংক্ষিপ্ত সময়ের জন্যে ইংল্যান্ডের পক্ষে আন্তর্জাতিক ক্রিকেটে অংশগ্রহণ করেছেন।
ঘরোয়া প্রথম-শ্রেণীর ইংরেজ কাউন্টি ক্রিকেটে ল্যাঙ্কাশায়ার দলের প্রতিনিধিত্ব করেন। দলে তিনি মূলতঃ ডানহাতি ফাস্ট-মিডিয়াম বোলিং করতেন। এছাড়াও, নিচেরসারিতে ডানহাতে ব্যাটিং করতেন ডিক পোলার্ড।
প্রথম-শ্রেণীর ক্রিকেট
১৯৩৩ সাল থেকে ১৯৫২ সাল পর্যন্ত ডিক পোলার্ডের প্রথম-শ্রেণীর খেলোয়াড়ী জীবন চলমান ছিল। আগস্ট, ১৯৩৩ সালে ল্যাঙ্কাশায়ারের সদস্যরূপে প্রথম-শ্রেণীর ক্রিকেটে ডিক পোলার্ডের অভিষেক ঘটে। নটিংহ্যামশায়ারের বিপক্ষে অনুষ্ঠিত ঐ খেলায় তিনি এগারো নম্বরে ব্যাটিংয়ে নামেন। অপরাজিত ১৬ রান তোলার পাশাপাশি প্রতিপক্ষীয় অধিনায়ক আর্থার কারের উইকেট লাভ করেছিলেন তিনি। ১৯৩৪ সালের কাউন্টি চ্যাম্পিয়নশীপের শিরোপা বিজয়ী ল্যাঙ্কাশায়ার দলের অন্যতম সদস্য ছিলেন। মিডিয়াম পেস বোলার হিসেবে সম্মুখসারিতে বোলিং করতেন। তবে, আঘাতের কারণে ফ্রাঙ্ক সিবলসের অনুপস্থিতিতে মৌসুমের শেষ দুই মাসে ১১ খেলায় অংশ নিতে পেরেছিলেন। ১৯.৩১ গড়ে ৩৮ উইকেট দখল করেন। গ্লুচেস্টারশায়ারের বিপক্ষে খেলার দ্বিতীয় ইনিংসে দূর্দান্ত খেলেন। ৬/২১ লাভ করেন তিনি। উইজডেনে উল্লেখ করা হয় যে, তিনি বলকে নিখুঁত নিশানা বরাবর ফেলেন ও বলকে বিরাট বাঁক খাইয়ে এ সফলতা পেয়েছিলেন। ঐ পর্যায়ে এটিই তার সেরা বোলিং পরিসংখ্যান ছিল। এর পূর্বেকার তার সেরা বোলিং ছিল ২/৩১। চ্যাম্পিয়নশীপের খেলায় তিনি মোটে ১৪ রান তুলেন। কিন্তু, মৌসুম শেষে ওভালে চ্যাম্পিয়ন কাউন্টি বনাম বাদ-বাকী একাদশের খেলায় প্রথম ইনিংসে অপরাজিত ২৭ ও দ্বিতীয় ইনিংসে ২৮ রান তুলেন। বাদ-বাকী একাদশের খেলোয়াড়দেরকে বর্তমান চ্যাম্পিয়ন দল বাদে বাকী কাউন্টি দলগুলো থেকে নিয়ে গঠন করা হয়েছিল।
সিবলস ও ফ্রাঙ্ক বুথের আঘাতপ্রাপ্তির কারণে ডিক পোলার্ডের খেলার সুযোগ আসে। ১৯৩৫ সালে ২৩ খেলায় অংশ নেন ও কাউন্টি ক্যাপ লাভ করেন। উইজডেনে মন্তব্য করা হয় যে, জ্যেষ্ঠ বোলারদের ছন্দহীনতাকে বেশ ভালোভাবে পুষিয়ে দিয়েছেন তিনি। বলের নিশানা, সহজাত পেস বোলিংয়ে যথেষ্ট সফল হন। শতাধিক উইকেট লাভ করতেন যদি টনসিলের কারণে সমারসেটের খেলায় মাঠের বাইরে অবস্থান না করতেন। তাসত্ত্বেও, নতুন কাউন্টি চ্যাম্পিয়ন ইয়র্কশায়ারের বিপক্ষে বাদ-বাকী দলের সদস্যরূপে খেলায় তিন উইকেট নিয়ে ঐ মৌসুমে ঠিক ১০০ উইকেট লাভের মাইলফলক স্পর্শ করেন তিনি। মৌসুমের শুরুতে ডোভারে কেন্টের বিপক্ষে খেলায় নিজস্ব বোলিং পরিসংখ্যানের উত্তরণ ঘটান। সেরা বোলিং ৭/৮৭ পান ও খেলায় প্রথমবারের মতো দশ উইকেটের সন্ধান পান। খেলায় তিনি ১৭৬ রান খরচায় ১১ উইকেট পেয়েছিলেন।
স্বর্ণালী অধ্যায়
১৯৩৬ সালে বয়সের ভারে ন্যূহ ও আঘাতের কারণে বেশ কয়েকজন ল্যাঙ্কাশায়ারীয় ক্রিকেটার খেলার জগৎ থেকে দূরে সড়েছিলেন। ফলশ্রুতিতে, কাউন্টি চ্যাম্পিয়নশীপের পয়েন্ট তালিকায় দলের অবস্থান একাদশ হয়। ঐ সময়ে এটি দলটির সর্বনিম্ন অবস্থানের সমানে পৌঁছে। উইজডেনে পোলার্ডের গুণকীর্তনে মুখরিত হয়। এতে তিনি নিজের খেলার খুব কমই ব্যাঘাত ঘটাতে পেরেছেন বলে উল্লেখ করা হয়। সবগুলো খেলায় অংশ নিয়ে ২০.১৩ গড়ে ১০৮ উইকেট পেয়েছিলেন তিনি।
গ্ল্যামারগনের বিপক্ষে দুইটি ভিন্ন খেলায় ব্যক্তিগত সেরা বোলিং পরিসংখ্যান দাঁড় করান। কার্ডিফ আর্মস পার্কে আয়োজক দলের বিপক্ষে ৭/৫৭ ও ওল্ড ট্রাফোর্ডের ফিরতি খেলায় ৮/৪২ পান। এছাড়াও ব্যাটিংয়ে উত্তরণ ঘটিয়েছেন তিনি। ওল্ড ট্রাফোর্ডে সারের বিপক্ষে অপরাজিত ৫৮ রান ও এরপর ওভালে ফিরতি খেলায় ৫৫ রান তুলেন তিনি।  ১৯৩৬ সালে কেবলমাত্র একবারই পঞ্চাশ রানের কোটা অতিক্রম করেছিলেন।
বিশ্বযুদ্ধ শুরু হবার পূর্বেকার তিন মৌসুমে বেশ ভালো খেলেন। ১৯৩৭ থেকে ১৯৩৯ সালে বেশ বিশ্বস্ততার পরিচয় দেন। ঐ তিন মৌসুমে ১১২, ১৪৯ ও ১১১ উইকেট পান। তন্মধ্যে, ১৯৩৮ সালে সর্বাপেক্ষা সেরা খেলোয়াড়ী জীবন অতিবাহিত করেছিলেন তিনি। এ তিন বছরের অধিকাংশ সময়ই নতুন বলের সহযোগী হিসেবে এডি ফিলিপসন তাকে কার্যকর সহযোগিতা করেন। বোলিংয়ের ধরন ও পেস অনেকাংশেই তার সমমানের ছিল। তারা গতির তুলনায় নিখুঁততার দিকেই অধিক মনোনিবেশ ঘটিয়েছিলেন। বলে সিম ব্যবহার করেন ও কিছুক্ষেত্রে সুইংয়ের দিকেও ধাবিত হন। ১৯৩৮ সালে কিছুটা সময় ফিলিপসন আহত হলে ডিক পোলার্ডকে অতিরিক্ত পরিশ্রম করতে হয় ও অধিক উইকেট সংগ্রহে সহায়তা করে। ঐ মৌসুমে পোলার্ডকে টেস্ট প্রস্তুতিমূলক খেলা হিসেবে ইংল্যান্ড ও বাদ-বাকী একাদশের খেলায় নেয়া হয়। বাদ-বাকী দলের সদস্যরূপে খেলে ৫/৫৭ পান। ইংল্যান্ড দল ৩৭৭ রান করে। তা সত্ত্বেও তাকে টেস্ট দলে নেয়া হয়নি। তবে, লর্ডসে জেন্টলম্যান বনাম প্লেয়ার্সের খেলায় জেন্টলম্যানের সদস্যরূপে তাকে খেলানো হয়।
আন্তর্জাতিক ক্রিকেট
সমগ্র খেলোয়াড়ী জীবনে চারটিমাত্র টেস্টে অংশগ্রহণ করেছেন ডিক পোলার্ড। ২০ জুলাই, ১৯৪৬ তারিখে ম্যানচেস্টারে সফরকারী ভারত দলের বিপক্ষে টেস্ট ক্রিকেটে অভিষেক ঘটে তার। ২২ জুলাই, ১৯৪৮ তারিখে লিডসে সফরকারী অস্ট্রেলিয়া দলের বিপক্ষে সর্বশেষ টেস্টে অংশ নেন তিনি।
সমসাময়িক অনেকের ন্যায় তারও দ্বিতীয় বিশ্বযুদ্ধের কারণে ক্রিকেট জীবনের স্বর্ণালী সময় নষ্ট হয়ে যায়। তবে, স্বল্পকয়েকজন ক্রিকেটারের ন্যায় যুদ্ধ শেষ হবার পর পুনরায় স্বাভাবিক প্রথম-শ্রেণীর ক্রিকেট খেলোয়াড়ী জীবনে ফিরে আসেন। ১৯৪৫ সালের গ্রীষ্মকালে ইংল্যান্ড ও অস্ট্রেলিয়ান সার্ভিসেস দলের মধ্যকার পাঁচটি ভিক্টরি টেস্টের চারটিতে খেলেন তিনি। উইজডেনে তাকে '''সার্জেন্ট আর. পোলার্ড''' নামে উল্লেখ করে মন্তব্য করা হয় যে, উভয় দলের মধ্যে তিনি ২৫ উইকেট নিয়ে শীর্ষ উইকেট সংগ্রাহক ছিলেন। সিরিজের দ্বিতীয় খেলায় প্রথম অংশ নেন। প্রথম খেলায় অস্ট্রেলীয়রা জয় পায়। প্রথম ইনিংসে সতীর্থ উদ্বোধনী বোলার জর্জ পোপ ৫/৫৮ নিয়ে তাকে ম্লান করে দেন। তবে, উইজডেনে মন্তব্য করা হয় যে, পোলার্ডের সুন্দর বলে লিন্ডসে হ্যাসেটের মাঝখানের স্ট্যাম্প ভেঙ্গে দিয়ে ইনিংসে সর্বাপেক্ষা ক্ষতিসাধন করেন তিনি। দ্বিতীয় ইনিংসে তিনি ৫/৭৬ ও পোপ ৩/৬৯ লাভ করেন। পরের খেলায় তার ক্রীড়াশৈলী আরও উন্নততর হতে থাকে। অস্ট্রেলিয়ার প্রথম ইনিংসে ৬/৭৫ পান। সিরিজের চতুর্থ ও পঞ্চম খেলার উভয় ইনিংসেই চারটি করে উইকেট পেয়েছিলেন।
১৯৪৫ সালে বেশ কয়েকটি খেলায় অংশ নিলেও ডিক পোলার্ডকে সামরিকবাহিনী থেকে অব্যাহতি দেয়া হয়নি। ফলশ্রুতিতে, ১৯৪৬ সালের প্রথমবারের মতো পূর্ণাঙ্গ মৌসুমে খুব কম খেলেন। ল্যাঙ্কাশায়ারের পক্ষে কাউন্টি চ্যাম্পিয়নশীপের খেলায় মাত্র ১২ উইকেট পেলেও সবগুলো খেলা থেকে ৫৫ উইকেট দখল করেছিলেন। অবশেষে প্রথমবারের মতো টেস্ট খেলায় অংশগ্রহণ করার সুযোগ পান। ১৯৪৬ সালে সফরকারী ভারত দলের বিপক্ষে তিন টেস্ট নিয়ে গড়া সিরিজের দ্বিতীয়টিতে টেস্ট ক্রিকেটে অভিষেক ঘটে ডিক পোলার্ডের। টেস্টে অংশগ্রহণের পূর্বেকার সপ্তাহে বার্ষিকাকারে জেন্টলম্যান বনাম প্লেয়ার্সের মধ্যকার খেলায় অংশ নেন। ঐ খেলায় মাত্র ৫৩ রান খরচায় নয় উইকেট লাভ করেন। এ খেলা চলাকালে ওল্ড ট্রাফোর্ড টেস্টে তার অংশগ্রহণের বিষয়ে সেনাপ্রধানের সাথে মাঠের বাইরে আলোচনা করতে হয়। ঐ টেস্টে তিনি দূর্দান্তভাবে সূচনা করেন। খেলার দ্বিতীয় দিনে ভারতের সংগ্রহকারী ১২৪/০ থাকা অবস্থায় একটি স্পেলে পাঁচ ওভার বোলিং করে সাত রানে চার উইকেট পান। ঐ ইনিংসে ভারতের সংগ্রহ ১৭০ রানে গুটিয়ে যায়। তিনি ২৭ ওভারে ৫/২৪ পান। তন্মধ্যে, ১৬ ওভার মেইডেন ছিল। দ্বিতীয় ইনিংসে তিনি আরও দুই উইকেট তুলে নেন ৬৩ রানের বিনিময়ে।
অ্যাশেজ সিরিজ, ১৯৪৬-৪৭
এ ফলাফলের স্বীকৃতিস্বরূপ ১৯৪৬-৪৭ মৌসুমের অ্যাশেজ সফরের জন্যে তাকে মনোনীত করা হয়। বিল ভোসসহ তাকে এ সফরে যাবার জন্যে সেনাবাহিনী থেকে বিশেষ ছুটি দেয়া হয়। তবে, উইজডেনে উল্লেখ করা হয় যে, স্পষ্টতই অস্ট্রেলীয় পরিবেশে পেস বোলিংয়ে দক্ষতা দেখাতে পারেননি ও ভয়ের কারণ হিসেবে নিজেকে চিত্রিত করতে পারেননি। এ সফরে ২৮ উইকেট লাভে তাকে ৩৬ রানের অধিক গড়ে রান দিতে হয়। অস্ট্রেলিয়ায় তাকে কোন টেস্টে রাখা না হলেও নিউজিল্যান্ডে বৃষ্টিবিঘ্নিত একমাত্র টেস্টে দ্বিতীয়বারের মতো খেলেন। ৭৩ রান খরচায় তিন উইকেট পান তিনি। অস্ট্রেলিয়ায় পর্যাপ্ত দুধপান ও মধু খেয়ে পোলার্ডের ওজন দুই স্টোন বৃদ্ধি পায়।
১৯৪৭ সালের গ্রীষ্মে টেস্ট দলে তাকে রাখা হয়নি। তবে, কাউন্টি খেলায় অন্যতম সেরা সময় অতিবাহিত করেন। এ মৌসুমে ল্যাঙ্কাশায়ার দল চ্যাম্পিয়নশীপের শিরোপা জয় করে। ১৩১ উইকেট পান তিনি। তার নিকটতম বোলার ৭৪ উইকেট পেয়েছিলেন। সবগুলো খেলায় অংশ নিয়ে উইকেট পিছু ২০ রানের কম খরচায় ১৪৪ উইকেট লাভ করেন। এ সংগ্রহটি তার খেলোয়াড়ী জীবনের দ্বিতীয় সেরা। একই মৌসুমে নিজস্ব সেরা বোলিং পরিসংখ্যান ও সর্বোচ্চ ব্যক্তিগত প্রথম-শ্রেণীর রান সংগ্রহ করেছিলেন। এ দুটি সাফল্য ওল্ড ট্রাফোর্ডে উপর্যুপরী দুই খেলা থেকে আসে। প্রথমটিতে ডার্বিশায়ারের বিপক্ষে ৬৩ রান তুলেন। এ সংগ্রহটিই তার সমগ্র খেলোয়াড়ী জীবনে একবারই ষাট রান স্পর্শ করে। অ্যালেন হোয়ারটনের সাথে সপ্তম উইকেট জুটিতে ১৪৮ রান যুক্ত করেন। পরের খেলায় নর্দাম্পটনশায়ারের বিপক্ষে প্রথম ইনিংসে ফিলিপসনের সাথে বোলিং অপরিবর্তিত রেখে ৮/৩৩ পান।
অপরাজেয় দলের মুখোমুখি
১৯৪৮ সালে ক্রিকেট কিংবদন্তি ডোনাল্ড ব্র্যাডম্যানের অধিনায়কত্বে অস্ট্রেলিয়া দল ইংল্যান্ড গমন করে। পরবর্তীকালে দলটি অপারেজয় দল নামে পরিচিতি লাভ করে। ঐ সময়ে আন্তর্জাতিক মানদণ্ডে ইংরেজ ক্রিকেট অঙ্গন দূর্বল অবস্থানে পরিণত হয়েছিল। প্রথম দুই টেস্টে শোচনীয়ভাবে পরাজয়বরণের পর ৩৬ বছর বয়সী ডিক পোলার্ডকে পুনরায় দলে খেলার জন্যে আমন্ত্রণ জানানো হয়। ওল্ড ট্রাফোর্ডে সিরিজের তৃতীয় টেস্টে অংশ নেন তিনি। এ পরিবর্তনে দলে সফল হয়। শীর্ষসারির ব্যাটসম্যানদের দৃঢ়তা ও বৃষ্টিবিঘ্নিত হবার ফলে খেলাটি ড্রয়ে পরিণত হয়েছিল। ব্যাটসম্যান হিসেবে তিনি পুল শটকে দারুণভাবে পছন্দ করতেন। ইয়ান জনসনের অফ স্পিন বোলিংয়ে অস্ট্রেলিয়ার উদ্বোধনী ব্যাটসম্যান সিড বার্নস ক্যাচ তালুবন্দী করেন। শর্ট লেগ অঞ্চলে বার্নস আঘাতপ্রাপ্ত হলে তাকে স্ট্রেচারে করে মাঠের বাইরে নিয়ে যাওয়া হয়। তিনি পরবর্তীতে নিচেরসারিতে ব্যাটিংয়ে নামেন ও রিটায়ার হার্ট হন। এ খেলা শেষে তাকে ১০ দিন হাসপাতালে অবস্থান করতে হয় ও পরের টেস্টে অংশ নেয়া থেকে বিরত থাকেন।
অস্ট্রেলীয়রা অ্যালেক বেডসার ও ডিক পোলার্ডের সুনিয়ন্ত্রিত বোলিংয়ে অস্বাচ্ছন্দ্যবোধ কর। পোলার্ড তিন উইকেট পান। তন্মধ্যে, ডন ব্র্যাডম্যানকে সাত রানে এলবিডব্লিউ ফাঁদে ফেলে বিদেয় করেন। ওল্ড ট্রাফোর্ড টেস্ট ড্র হলে দল নির্বাচকমণ্ডলী লিডসের হেডিংলি স্টেডিয়ামে অনুষ্ঠিত সিরিজের চতুর্থ টেস্টে একই ফাস্ট-মিডিয়াম বোলিং জুটি রাখেন। তবে, ব্যাটিংয়ের উপযোগী বড় অঙ্কের রানের খেলায় স্পিন বোলারদের উপযোগী হিসেবে চিত্রিত হয়। পোলার্ড যথাসম্ভব নিজেকে মেলে ধরতে সচেষ্ট হন। প্রথম ইনিংসে তিন বলের ব্যবধানে লিন্ডসে হ্যাসেট ও ডন ব্র্যাডম্যানের উইকেট পান। ব্র্যাডম্যান ৩৩ রান তুলেছিলেন। কিন্তু, এ সাফল্যের পর খেলা দূরে সড়ে যায়। খেলায় অস্ট্রেলিয়া দল ৪০৪/৩ তুলে জয়ী হয়। ঐ সময়ে কোন টেস্টে এটিই সর্বোচ্চ রান তাড়া করে জয়ের ঘটনা ছিল। ওভালে সিরিজের চূড়ান্ত টেস্ট অনুষ্ঠিত হয়। দ্রুতগতির বোলিংয়ের তুলনায় স্পিন উপযোগী পিচ তৈরি করা হয়। দলে অতিরিক্ত স্পিন বোলারের অন্তর্ভূক্তিতে ডিক পোলার্ডকে বাদ দেয়া হয়। এরপর আর তাকে টেস্ট ক্রিকেট আঙ্গিনায় খেলতে দেখা যায়নি। তবে, ৫৪ বছর পর ক্ষাণিকটা উত্তপ্ত ছড়ান। ২০০২ সালে পোলার্ডের ব্যবহৃত বলটি নিলামে £১,৭০০ পাউন্ড-স্টার্লিংয়ে বিক্রয় হয়। ঐ বলটি ১৯৪৮ সালে অনুষ্ঠিত সিরিজের চতুর্থ টেস্টে ডোনাল্ড ব্র্যাডম্যানকে ৩৩ রানে আউট করতে ব্যবহার করা হয়েছিল।
দলে প্রত্যাখ্যান
১৯৫০ সালে কয়েকটি খেলায় বোলিং করে সফল হলেও পোলার্ডকে দল থেকে বাদ দেয়া হয়। তিনজন স্লো বামহাতি বোলারদের মধ্যে হিল্টনকে তার স্থলাভিষিক্ত করা হয়। ম্যালকম হিল্টনকে কয়েকটি খেলায় বোলিং উদ্বোধন করার সুযোগ প্রদান করা হয়েছিল। মৌসুম শেষে ল্যাঙ্কাশায়ার দল সারের সাথে যৌথভাবে কাউন্টি চ্যাম্পিয়নশীপের শিরোপা লাভ করে। প্রথম-শ্রেণীর ক্রিকেট থেকে বিদেয় নিয়ে ল্যাঙ্কাশায়ার লীগে ক্রিকেট খেলতে থাকেন। ১৯৫২ সালেও প্রথম-শ্রেণীর ক্রিকেটে তার অংশগ্রহণ ছিল। ১৯৫২ সালে সফররত ভারতীয় দলের বিপক্ষে কমনওয়েলথ একাদশের সদস্যরূপে এটি খেলায় অংশ নিয়েছিলেন। খেলায় তিনি তিনটি উইকেট, দুই ক্যাচ ও ১৭ রান সংগ্রহ করেছিলেন।
মূল্যায়ন
দলের প্রয়োজনে নিচেরসারির ব্যাটসম্যান হিসেবে কার্যকরী ব্যাটিংশৈলী উপহার দিয়েছেন। ১৯৩৩ থেকে ১৯৫০ সালের মধ্যে ল্যাঙ্কাশায়ারের পক্ষে খেলেছেন। এ পর্যায়ে ২৯৮টি প্রথম-শ্রেণীর খেলায় অংশ নিয়ে ১১২২ উইকেট পান। এ সংগ্রহটি ল্যাঙ্কাশায়ার দলের পক্ষে ১০ম সর্বোচ্চ উইকেট সংগ্রহকারী হিসেবে বিবেচিত হয়ে আসছে।
লম্বাটে ও বিশাল দেহের অধিকারী ডিক পোলার্ড অত্যন্ত পরিশ্রমী খেলোয়াড় হিসেবে পরিচিত ছিলেন। ১৯৮৬ সালে উইজডেনে তার স্মরণে মন্তব্য করা হয় যে, ল্যাঙ্কাশায়ারীয় জনগণের কাছে তিনি স্মরণীয় হয়ে থাকবেন। মৌসুমের পর মৌসুম উইজডেনে তার বোলিংয়ে নিখুঁততা ও বিশ্বস্ততার পাশাপাশি দীর্ঘক্ষণ বোলিং ক্লান্তিহীনতায় করে গেছেন।
১৬ ডিসেম্বর, ১৯৮৫ তারিখে ৭৩ বছর বয়সে গ্রেটার ম্যানচেস্টারের ওয়েস্টহটন এলাকায় ডিক পোলার্ডের দেহাবসান ঘটে।
সে রাতে পূর্ণিমা ছিল
সে রাতে পূর্ণিমা ছিল বাংলাদেশি লেখক শহীদুল জহির রচিত বাংলা উপন্যাস। এটি ১৯৯৫ সালে মাওলা ব্রাদার্স থেকে প্রকাশিত জহিরের দ্বিতীয় উপন্যাস।
বহুমাত্রিক ব্যঞ্জনা আর বাঙালির জাতিসত্তার আখ্যান এটি। উপন্যাসের গল্প সুহাসিনী গ্রামের একচ্ছত্র অধিপতি মফিজুদ্দিন মিয়ার সপরিপারে নিহত হবার কাহিনি। হাসান আজিজুল হক একে "এককথায় একটি চাঁদে-পাওয়া উপন্যাস" বলেছিলেন। উপন্যাসে বাস্তব ও পরাবাস্তবের কুহক লক্ষ্য করা যায়। অনেক আলোচক উপন্যাসটিকেই জহিরের জাদুবাস্তবতার প্রামাণ্য দলিল হিসেবেও উপস্থাপন করে থাকেন।
পটভূমী
অনেক আলোচক এই ভূস্বামী পরিবারের সবাইকে এক রাতে হত্যা করার ঘটনার সাথে শেখ মুজিবুর রহমানকে সপরিবারে হত্যাকাণ্ডের ঘটনার মিল পান। যদিও কামরুজ্জামান জাহাঙ্গীরকে দেওয়া সাক্ষাৎকারে জহির বলেছিলেন যে, বাংলাদেশের ব্রাহ্মণবাড়িয়ার নিরাদাবাদ গ্রামের এক হিন্দু পরিবারের ছয়জন সদস্যের একরাতে খুন হবার ঘটনা থেকে তিনি এই উপন্যাসের প্রেরণা পেয়েছেন।
কাহিনী
ভাদ্র মাসের এক মেঘ-শূন্য পূর্ণিমা রাতে সুহাসিনী গ্রামের মফিজুদ্দিনের সপরিবারে নিহত হবার মধ্য দিয়ে কাহিনী শুরু। মফিজুদ্দির ১৪ জন ছেলে। তাদের পারিবারিক, রাজনৈতিক ও ব্যক্তি জীবন উঠে আসে সুহাসিনী গ্রামবাসীর স্মৃতিচারণের মধ্য দিয়ে। মফুজুদ্দি মিয়ার বামপন্থী কনিষ্ঠ ছেলে রফিকুলের মারা যায়।
ভারতী আচরেকার
ভারতী আচরেকার একজন ভারতীয় অভিনেত্রী। তিনি বহু হিন্দী ও মারাঠি নাটকে, হিন্দি সিনেমা এবং টিভি ধারাবাহিকে অভিনয় করেছেন। তিনি বেশ কয়েকটি জনপ্রিয় হিন্দী ও মারাঠি সিনেমায় অভিনয় করেছেন।
এছাড়াও তিনি টিভি ধারাবাহিকের বেশ জনপ্রিয় মুখ। তিনি জনপ্রিয় টিভি চ্যানেলের ধারাবাহিক বাগলে কি দুনিয়া -তে মিসেস বাগলের চরিত্রে অভিনয় করে অনেক সুখ্যাতি লাভ করেন। তার অভিনীত চরিত্র ঘরে ঘরে বেশ জনপ্রিয় হয়ে ওঠে।
অভিনয় জীবন
ভারতী আচরেকার পরিচালক বাসু চ্যাটার্জি পরিচালিত হিন্দি সিনেমা আপনে পরায়ে -তে অভিনয়ের মাধ্যমে তার অভিনয় জীবন শুরু করেন। আপনে পরায়ে বিখ্যাত বাঙালী ঔপন্যাসিক শরৎচন্দ্র চট্টোপাধ্যায়ের রচিত উপন্যাস নিষ্কৃতি -র উপর ভিত্তি করে তৈরী হয়েছিল। তার অভিনীত চরিত্রের নাম ছিল নয়নতারা।
তিনি ১৯৮২ সালে ব্রিজ ভূমি নামক ব্রজভাষার সিনেমাতে অভিনয় করেন।
১৯৮৫ সালে তিনি সংযোগ ও সুরসঙ্গম এই দুটি হিন্দি চবিতে অভিনয় করেন। ১৯৮৬ সালে তিনি চামেলি কি শাদী, ১৯৮৯ সালে ঈশ্বর ও ১৯৯২ সালে বেটা ছবিতে অভিনয় করেছিলেন। ২০০০ সালের পর থেকে তিনি যে বিভিন্ন সিনেমায় অভিনয় করেছেন সেগুলি হলো ফির ভি দিল হ্যায় হিন্দুস্তানি(২০০০), জিন্দেগি খুবসুরত হ্যায়(২০০২), আগে সে রাইট(২০০৯), দেশি বয়জ্‌(২০১১), লাঞ্চ বক্স(২০১৩), পোস্টার বয়জ(২০১৭) ইত্যাদি।
হিন্দী সিনেমার পাশাপাশি তিনি বিভিন্ন হিন্দী ধারাবাহিক ও মারাঠি সিনেমাতেও সমান দক্ষতায় অভিনয়ের কাজ চালিয়ে যাচ্ছেন।
ইয়েরেভান মল
ইয়েরেভান মল (Երևան Մոլ) একটি আর্মেনীয় শপিং মল, এটি আর্মেনিয়ার রাজধানী ইয়েরেভানের আরশকুনয়াত এভিনিউ তে অবস্থিত। মলটি ২০১৪ সালে খোলা হয় এবং এটি ইয়েরেভানের বৃহত্তম শপিং মল, মোট দোকান সংখ্যা এবং আয়তন হিসাবে।
১১ মার্চ, ২০১৫ সালে, কারেফোর ​​হাইপারমার্কেটটি খোলা হয়।
আর্মেনিয়ার সবচেয়ে আধুনিক ও উদ্ভাবনমূলক চলচ্চিত্র থিয়েটার এবং ক্যাপ্টেন কিড এর ট্রেজার আইল্যান্ড, আর্মেনিয়ার সবচেয়ে বড় ইনডোর এন্টারটেইনমেন্ট সেন্টার, কিনোপার্ক, ইয়েরেভান মল এ অবস্থিত।
ইতিহাস
ইয়েরেভান মলটির প্রকল্পটি ২০১০ সালে ঘোষণা করা হয় এবং রাষ্ট্রপতি সার্জ সার্জসহান এর উপস্থিতিতে এটি ২০ ফেব্রুয়ারি ২০১৪ সালে খোলা হয়। কেন্দ্রটি ৫৯,০০০ বর্গ মিটার (৬৪০,০০০ বর্গফুট) এলাকা জুড়ে বিসৃত এবং ১২৫ টি দোকান ঘর আছে।
২০১৪ সালে, আর্মেনিয়ার সবচেয়ে বড় ইনডোর এন্টারটেইনমেন্ট সেন্টার ক্যাপ্টেন কিড এর ট্রেজার আইল্যান্ড, ইয়েরেভান মল এ খোলা হয়েছিল।
২০১৫ সালে, আর্মেনিয়ার প্রথম ও একমাত্র কারেফোর হাইপারমার্কেটটি ইয়েরেভান মল এ খোলা হয়েছিল। কারেফোর "প্রতিদিন কম দামে" স্লোগানের সাথে আর্মেনিয়াতে নিজেদের উপস্থাপিত হওয়ার পরিচয় দেয়। তারা ব্যবসা শৈলী অনুসারে কারেফোর আর্মেনিয়াতে খুচরো বাণিজ্যের একটি নতুন সংস্কৃতি নিয়ে এসেছিল এবং দাম এবং গুণমানের সর্বোত্তম সংমিশ্রণটি উপস্থাপন করেছিল।
২০১৫ সালে, ইয়েরেভান মল এ কিংসপার্ক মাল্টিপ্লেক্স মুভি থিয়েটার খোলা হয়েছিল।
ডিসেম্বরে ২০১৫ সালে, ইয়েরেভান মল আইওএস এবং অ্যানড্রইড স্মার্টফোনের জন্য তার মোবাইল অ্যাপ্লিকেশন চালু করেছে। এটি আর্মেনিয়ার প্রথম মল অ্যাপ্লিকেশন এবং সমস্ত অনবরত বিক্রয় এবং প্রচারের তথ্য সরবরাহ করে। কয়েকটি বৈশিষ্ট্য এর মধ্যে, ইয়েরেভান মলের মোবাইল অ্যাপ্লিকেশন ব্যবহারকারীদের কিনোপার্ক বিভাগে, অনলাইন চলচ্চিত্র টিকিট ক্রয় করতে দেয়।
২০১৬ সালে, ইয়েরেভান মল তার গ্রাহক আনুগত্য প্রোগ্রাম, ক্লাব কার্ড প্রকল্পটি চালু করে, যা আর্মেনিয়ার বৃহত্তম কার্ডহোল্ডারের আনুগত্য প্রকল্প যাতে পুরষ্কারও ২৭ শে জানুয়ারী প্রথম ক্লাব কার্ড লটারি অনুষ্ঠিত হয়, যেখানে মিনি কপার বিলাসবহুল গাড়ি সহ শততম সক্রিয় কার্ডহোল্ডারদের ব্যয়সাধ্য পুরস্কার দেওয়া হয়।
২০১৬ সালে, আর্মেনিয়ার একমাত্র ম্যানগো ম্যান ইয়েরেভান মল এ খোলা হয়েছিল।
বিনোদন
৫ ই ডিসেম্বর, ২০১৫ সালে, কুনোপারক মাল্টিপ্লেক্স মুভি থিয়েটারটি খোলা হয় মলের ভিতরে। কিনোপার্ক (৪ কে আল্ট্রা এইচডি) মানের প্রজেক্টর, ডলবি এটমস মানের শব্দ, সেরা প্রযুক্তি সঙ্গে ৬ টি হল। একটি প্রিমিয়াম হল, যার ৩০ টি স্ব-নিয়ন্ত্রিত আরামদায়ক আসন রয়েছে।
মলের মধ্যে ২০ টির বেশি খাদ্যদ্রব্য সরবরাহকারী, বেশ কয়েকটি ক্যাফে এবং একটি বড় ফুড কোর্ট আছে যারা বিশ্বের ১২ রকমের খাদ্য রন্ধনপ্রণালী সরবরাহ করে থাকে।
বিপণি
ইয়েরেভান মলে বিভিন্ন খুচরা বিক্রেতা:
নিজামুদ্দিন আন-নিশাপুরি
ডান|থাম্ব| আল-নিশাবুরির কাশফ হাকাইক জিজ ইলখানির পাণ্ডুলিপি। ১৪৩২ তারিখে [[তৈমুরি সাম্রাজ্য|তিমুরিদ ইরানে অনুলিপি তৈরি করা হয়েছে]] নিজাম আল-দ্বীন হাসান আল-নিসাবুরি (মৃত্যু. ১৩২৮/২৯) (ফার্সিতে: نظام الدین حسن نیشاپوری) ছিলেন একজন ফার্সি সুন্নি  ইসলামী শাফিঈ, আশআরী পন্ডিত, গণিতবিদ, জ্যোতির্বিদ, আইনবিদ, কুরআন ব্যাখ্যাকারী এবং কবি। তার পুরো নাম ছিল নিজাম আল-দীন হাসান ইবনে মোহাম্মদ ইবনে হোসেন কুমি নিশাপুরী। তার পুরো নামের বংশতালিকা থেকে দেখা যায়, তার দাদা মূলত কোম শহরের কিন্তু নিজামের জন্ম নিশাপুরে।
তার প্রাথমিক শিক্ষা নিশাপুর শহরে হলেও পরবর্তীতে তিনি ইল-খানিদের রাজধানী তাব্রিজে চলে আসেন। তিনি কুতুব আল-দীন শিরাজীর অধীনে পড়াশোনা ও কাজ করেন। কুতুব আল দ্বীন নিজে নাসিরুদ্দীন তুসীর ছাত্র ছিলেন। তিনি মারাগেহ মানমন্দিরের একজন মহান বিজ্ঞানী ছিলেন।
তাফসির আল-নিসাবুরি (আরবি : تفسير النيسابوري‎), তার সর্বশ্রেষ্ঠ ধর্মতাত্ত্বিক কাজগুলির মধ্যে একটি ছিল। যেটি মূলত একটি ধ্রুপদী সুন্নি - কোরআনের সুফি তাফসির, যা অনেক জায়গায় ফখরুদ্দীন আল রাযির তাফসিরকে ঘনিষ্ঠভাবে অনুসরণ করে।
কর্ম
ডান|থাম্ব| [[নাসিরুদ্দীন তুসীর ফি' ইলম আল-হায়া- এর উপর আল-নিশাবুরির ভাষ্যের পাণ্ডুলিপি। ১৪৯০ সালের ডিসেম্বরে তিমুরিদ ইরানে কপি তৈরি করা হয়েছে]] নিজাম আল-দীন নিসাবুরীর রচনাগুলির মধ্যে রয়েছে:
রোবের্তো কার্লোস
তিনি প্রথমে উইং পজিশনে খেলতেন।
তিনি রিয়াল মাদ্রিদে ১৯৯৬ সালে যোগ দেন।
বহিঃসংযোগ
ওয়েবসাইট অন্যান্য
রুড ভান নিস্টেলরুই
রুতগেরুস ইয়োহানেস মার্তিনিউস "রুড" ফন নিস্টেলরয় (Rutgerus Johannes Martinus van Nistelrooy, ; জন্ম ১ জুলাই ১৯৭৬) একজন প্রাক্তন ওলন্দাজ ফুটবলার। ৫৬টি গোল নিয়ে তিনি চ্যাম্পিয়নস লিগের ইতিহাসে চতুর্থ সর্বোচ্চ গোলদাতা। তিনি চ্যাম্পিয়নস লিগের তিনবারের শীর্ষ গোলদাতা। এছাড়া তিনি ইউরোপের তিনটি আলাদা ঘরোয়া লিগেও শীর্ষ গোলদাতার খেতাবও অর্জন করেছেন।
নিস্টেলরয় তার কর্মজীবন শুরু করেন ডেন বশের হয়ে। এরপর তিনি যোগ দেন হিরেনভেনে। ১৯৯৮ সালে তিনি যোগ দেন পিএসভি আইন্দোভেনে। সেখানে তিনি দুইটি ডাচ লিগ শিরোপা জিতেন। পিএসভিতে তার নৈপূন্য ইংরেজ ক্লাব ম্যানচেস্টার ইউনাইটেডের নজরে আসে। ২০০০ সালের গ্রীষ্মে ক্লাবটি তার সাথে চুক্তি করে। কিন্তু ইনজুরির কারণে এক বছর পর তত্‍কালীন ব্রিটিশ রেকর্ড ফি ১৯ মিলিয়ন ইউরোর বিনিময়ে তিনি ম্যানচেস্টার ইউনাইটেডে যোগ দেন। ইউনাইটেডের হয়ে তিনি প্রিমিয়ার লিগ, এফএ কাপ, ফুটবল লিগ কাপ, এফএ কমিউনিটি শিল্ড এবং দুইবার স্যার ম্যাট বাস্‌বি বর্ষসেরা খেলোয়াড়ের পুরস্কারও জিতেন। নিস্টেলরয় ইউনাইটেডের হয়ে ২১৯ খেলায় ১৫০ গোল করেন। ২০০৬ সালে নিস্টেলরয় রিয়াল মাদ্রিদে যোগ দেন। রিয়ালে তিনি দুইটি লা লিগা এবং একটি স্পেনীয় সুপার কাপ শিরোপা জিতেন। ২০১০ সালের জানুয়ারিতে তিনি হামবার্গার এসভিতে যোগ দেন। ২০১১ সালের গ্রীষ্মে তিনি স্পেনে ফিরে আসেন এবং মালাগায় যোগ দেন। ২০১২ সালের ১৪ মে, তিনি ফুটবল থেকে অবসরের ঘোষণা দেন।
নেদারল্যান্ডের কর্মজীবন
শুরুতে ভ্যান নিস্তেলরয় একজন সেন্ট্রাল ডিফেন্ডার হিসেবে খেলতে শুরু করেছিলেন। এরপর তিনি ডাচ দ্বিতীয় বিভাগের দল এফসি ডেন বস এ যোগ দেন সেন্ট্রাল মিডফিল্ডার হিসেবে। ১৯৯৭ সালে তিনি ১৩ খেলায় ১২ গোল করেন। একই বছরে তিনি আবার অবস্থান বদলে এসসি হেরেনভেন দলে সেন্ট্রাল ফরোয়ার্ড হিসেবে যোগ দেন। এখানে ৩১ খেলায় তিনি ১৩ গোল করেন। ১৯৯৮ সালে তার ২২তম জন্মদিনে তিনি পিএসভির পক্ষে চুক্তিতে স্বাক্ষর করেন ৬.৩ মিলিয়ন ইউরোর বিনিময়ে। সেটি তখন ছিল রেকর্ড ট্রান্সফার ফি যেকোন ডাচ ক্লাবের জন্য।